Po našom hovädzie mäso na pomaranči. Tento nápad, urobiť mäsko s citrusovým ovocím, dostal môj priateľ a hneď sa mi tento nápad zapáčil. V mrazáku máme kopu hoväzdieho, pomaranče čakajú na zjedenie, tak hor sa do toho.
Budeme potrebovať:
- kus hovädzieho mäsa (použila asi 600g zo stehna)
- grilovaciu zmes Grill Kansas od Tesca
- 1 veľký pomaranč
- olej (na opečenie mäsa)
soľ, mleté chilli korenie, škorica, medOdblanené mäso obalíme v grilovacej zmesi (obsahuje kávu, rozmarín, rascu, koriander, papriku,…) a sprudka opečieme na panvici z každej strany. Na plech si dáme kus alobalu a naň poukladáme 3-4 tenké plátky ošúpaného pomaranča a posypeme troškou chilli. Opečené mäsko položíme na pomaranče, osolíme ho a "ochillíme." Polejeme 2-3 PL medu, obložíme zvyšnými kolieskami pomaranču, pridáme na vrch trochu škorice (neskutočne rozvonia nie len mäso, ale aj celú kuchyňu) a podlejeme výpekom z panvice. Takto nachystané mäso zabalíme a dáme piecť cca na 40 minút na 180-200°C. Môžete ho robiť aj dlhšie, potom však bude suché a bez šťavy.
Po 40 minútach rozbaľte mäso a nechajte na chvíľu zapiecť z vrchu. Potom ho vyberte, nakrájajte na tenké plátky a dajte odležať do šťavy, ktorá zostala v alobale. Ako prílohu som zvolila pečené zemiaky s čiernym korením, sladkou mletou paprikou a rascou. 🙂 Dobrú chuť prajem. 🙂